Consumer Reports 2020: továbbra is a Toyota és a Lexus gyártja a legmegbízhatóbb autókat
Nem hozott meglepetést az egyik legnagyobb fogyasztótájékoztató szervezet idei megbízhatósági felmérése: továbbra is a Toyota csoport modelljei vezetik a listát. Nem csak modell, hanem márkaszinten is remekül teljesített a cég, a Toyota és a Lexus egyaránt dobogós helyen végzett a rangsorban.

Hozzávetőlegesen 329 ezer autótulajdonost kért meg a Consumer Reports, hogy részletezzék, autójuk milyen meghibásodásokat mutatott az elmúlt 12 hónap során. A problémákat részletesen, 17 fő hibakör mentén taglaló visszajelzések alapján összeállított lista egészen pontos előrejelzést ad a vásárlóknak arról, hogy mire számíthatnak egyes típusoktól.
A legeseménytelenebb használatot ígérő tíz autó között két Toyota és két Lexus típus szerepel – egyetlen más autógyártó sem képviselteti magát ilyen arányban a toplistán.
Alig kiszámítható a legkevésbé megbízható járművek rangsora, kiábrándító ugyanakkor, hogy olykor a legkeresettebb típusok bizonyulnak a legproblémásabbnak.
A Consumer Reports szerkesztői egyértelmű párhuzamot látnak a vadonatúj technológiák iránti kereslet kielégítésére irányuló törekvések és a későbbi csalódások között: a tisztán elektromos hajtásláncok, a modern szórakoztató elektronikai (infotainment) rendszerek gyorsabb ütemben kerülnek a piacra, mintsem a fejlesztők az összes gyermekbetegségüket orvosolhatnák.
Ezzel szemben a Toyota több mint két évtizedes tapasztalattal bír a hibrid hajtásláncok fejlesztése terén – a széles körben alkalmazott technológia a végletekig kiforrott és megbízható.
	A tíz legmegbízhatóbb új autó
2021. modellév
	A tíz legkevésbé megbízható új autó
2021. modellév

	 
	 

	1. Toyota Prius
	1. Chevrolet Silverado/GMC Sierra 1500

	2. Lexus NX
	2. Subaru Ascent

	3. Buick Encore
	3. Volkswagen Atlas

	4. Lexus GX
	4. Jeep Compass

	5. Honda HR-V
	5. Volvo XC90

	6. Toyota Prius Prime
	6. Chevrolet Colorado/GMC Canyon

	7. Hyundai Kona
	7. Tesla Model S

	8. Audi A5
	8. Jeep Wrangler

	9. Audi A4
	9. Ford EcoSport

	10. Mazda CX-5
	10. Volvo XC60



A Consumer Reports az egyes típusok eredménye alapján a márkákat is rangsorolja. Ezen a téren – éppen kiegyensúlyozott, technológiai túlzásoktól mentes termékfilozófiájuk miatt – a Toyotát és a Lexust 2012 óta egyszer sem sikerült letaszítani a dobogóról. Ez most is így történt: a Toyota az abszolút második, a Lexus a harmadik helyen zárta a monstre felmérést.
	A vizsgált márkák megbízhatósági sorrendje

	1. Mazda (83 pont)

	2. Toyota (74 pont)

	3. Lexus (71 pont)

	4. Buick (70 pont)

	5. Honda (63 pont)

	6. Hyundai (62 pont)

	7. Ram (58 pont)

	8. Subaru (57 pont)

	9. Porsche (55 pont)

	10. Dodge (54 pont)

	11. Infiniti (54 pont)

	12. BMW (52 pont)

	13. Nissan (51 pont

	14. Audi (46 pont)

	15. Kia (45 pont)

	16. GMC (43 pont)

	17. Chevrolet (42 pont)

	18. Volvo (41 pont)

	19. Jeep (41 pont)

	20. Mercedes-Benz (40 pont)

	21. Cadillac (38 pont)

	22. Ford (38 pont)

	23. Mini (37 pont)

	24. Volkswagen (36 pont)

	25. Tesla (29 pont)

